বৈঠকে কেন ট্রাম্পের সঙ্গে জেলেনস্কির ঝগড়া লাগল?

ওয়েব ডেস্ক: আমেরিকান প্রেসিডেন্ট ডোনাল্ড ট্রাম্পের (Donald Trump) সঙ্গে ইউক্রেনের প্রেসিডেন্ট ভোলোদিমির জেলেনস্কির (Volodymyr Zelenskyy) বৈঠক একপ্রকার ব্যর্থ হয়েছে। ট্রাম্প এবং মার্কিন ভাইস প্রেসিডেন্ট জেডি ভান্সের (JD Vance) সঙ্গে কথাবার্তা এতটাই উত্তপ্ত হয়ে ওঠে যে জেলেনস্কি বৈঠক ছেড়ে বেরিয়ে যান। কিন্তু কেন হল মতানৈক্য, কেন ট্রাম্পের সঙ্গে ঝগড়া লাগল ইউক্রেনের প্রেসিডেন্টের?

সমস্যা সেই রাশিয়া বনাম ইউক্রেন (Russia-Ukraine War) যুদ্ধ যার শুরু করেছিল রাশিয়াই (Russia)। কিন্তু ওভাল অফিসে যুদ্ধ না থামার জন্য জেলেনস্কিকে দায়ী করেন ট্রাম্প। এদিকে ভান্স বলেন, তাঁরা কূটনীতির মাধ্যমে যুদ্ধ থামিয়ে দিতে পারেন। এই নিয়ে শুরু হয় বাগবিতণ্ডা, যার কিছু পরে ভান্সকে জেলেনস্কি প্রশ্ন করেন, আপনি ইউক্রেনে এসে প্রকৃত পরিস্থিতি কি দেখেছেন?

আরও পড়ুন: বাংলাদেশে ছাত্র আন্দোলনকারীদের নতুন রাজনৈতিক দলে সাড়া নেই

এরপর নাম না করে রাশিয়ার কথা তুলে ট্রাম্পের উদ্দেশে জেলেনস্কি বলেন, আপনারা একসময় বুঝতে পারবেন ওরা কেমন। তাতে ট্রাম্প পাল্টা বলেন, আপনার আমাদেরকে শেখাতে হবে না। এরপর ভান্স বলেন, ইউক্রেনের প্রেসিডেন্ট ওভাল অফিসে এসে তাঁদের অসম্মান করছেন। উত্তেজিত হয়ে ট্রাম্প বলেন, “আমরা কী অনুভব করব তা আপনি বলার মতো জায়গাতেই নেই। আপনি কোটি কোটি মানুষের প্রাণ নিয়ে জুয়া খেলছেন, আপনি তৃতীয় বিশ্বযুদ্ধ নিয়ে জুয়া খেলছেন।”

এরপর ট্রাম্পের সামনেই ভাইস প্রেসিডেন্ট ভান্সকে উদ্দেশ করে জেলেনস্কি বলেন, উত্তেজিত হয়ে চিৎকার করলেই কি সবকিছু বদলে ফেলতে পারবেন? কিন্তু সঙ্গে সঙ্গে ট্রাম্প বলে ওঠেন, ভান্স মোটেই চিৎকার করছেন না। উল্টে জেলেনস্কিকে বলেন যে তাঁর দেশ ইউক্রেন বিপদে আছে। এই যুদ্ধ তারা জিতছে না। আমেরিকা ৩৫০ বিলিয়ন ডলারের সামরিক সাহায্য না করলে ইউক্রেন এক সপ্তাহও টিকত না। এরপর একতরফা জেলেনস্কিকে অপদস্থ করে যান মার্কিন প্রেসিডেন্ট। তাঁকে প্রতিটি কথায় বুঝিয়ে দেন, আমেরিকার সাহায্য ছাড়া জেলেনস্কির কোনও ক্ষমতাই নেই।